King Kong - Deluxe Extended Edition - smackthejack.net - kulttuuria ja viihdettä
Lisämateriaalia on jälleen kerran runsaasti tarjolla. Ensimmäisellä levyllä tarjoillaan elokuvan kera Jacksonin kommenttiraita, joka on melko mielenkiintoinen, vaikka osan asioista hän onkin kertoillut jo tuotantopäiväkirjoissaan. Mielenkiintoisia ovat myös poistetut kohtaukset, joiden alussa Jackson itse esittelee ne ja kertoo miksi ne jätettiin pois tai miksi niitä lyhennettiin lopulliseen versioon. Luvassa on myös aika hauska kooste mokauksista, ”The Eight Blunder of the World” ja huvittava ”kadonnut tuotantopäiväkirja”. Pisteenä levyn materiaalin päälle tarjoillaan katsojalle sekä Vaudeville-esityksiä että tarinaa siitä, kuinka elokuvan tekijät hyödynsivät vanhaa elokuvaa uudessa versiossa. Toisella levyllä jatkuu elokuva ja sen lisäksi mukana on runsaasti materiaalia. Tiettyjä kohtauksia on mahdollista seurata ns. esivalmisteluanimaatioiden kautta, jotka ovat toimineet elokuvan tekijöiden ”storyboardina” kuvausten aikana. Mukana on myös näyttelijöiden Jacksonille tekemä lyhytelokuva, joka on melkoista hörhöilyä. Trailereiden ja Weta Workshopin keräilyesine-mainosfilmin lisäksi levyltä löytyy käsikirjoituksen kaksi eri versiota, vuodelta 1996 ja 2005. Näin katsoja pystyy vertailemaan näiden versioiden eroavaisuuksia. Kolmannella levyllä käydään läpi esimerkiksi elokuvaan liittyviä valmisteluita kuten tutustuminen Empire State Buildingiin ja Naomi Wattsin tapaaminen alkuperäisessä elokuvassa Ann Darronia esittäneen Fay Wrayn kanssa.
Rehellisesti sanottuna ”King Kong – Deluxe Extended Edition” ei tarjoa juurikaan mitään mielenkiintoista uutta, jota ei jo tuotantopäiväkirjoissa olisi nähty. Ne tarjosivat varmasti monelle elokuvan fanille sen olennaisen tiedon. Toki kolmannella levyllä löytyvä dokumentti on suhteellisen kiinnostava, mutta pelkän dokumentin takia ei tätä pakettia kannata hommata. Joten summa summarum, pidennetty versio elokuvasta ei niin hyvä juttu ja keskinkertaiset lisämateriaalit eivät tuo sijoitetulle rahalle vastinetta. Tästä syystä kahden levyn versio leffasta on paras paketti.